**СЛОБОДНИ ИЗБОРИ ЗА СЛОБОДНИ ГРАЃАНИ: Иднината на Македонија –**

**Тематска расправа и јавна дискусија**

**10.09.2015 Хотел Сити Парк**

 **Проф д-р ЈОВЕ КЕКЕНОВСКИ**

Почитувани јас подолго време говорам дека кризата во нашата држава не е само **политичка** туку и **државна** односно **системска криза која** упорно опстојуваше и опстојува ка **концепцијата за транзицијата** како **,,двојна транзиција”-** и тоа на:

1. **заложби за формална демократизација** и
2. **Маркетизација на општеството**, со:
	1. задржување во поставеноста, надлежностите и функциите на институциите со елементи од минатиот период со зајакнати и бројни реликти на државен интервенционизам,:
	2. партизација на сите опшстесвени сегменти,
	3. империјален карактер на власта,
	4. идеолошки функции на државата,
	5. непочитување на начелото на владеење на правото,
	6. етноцентричен концепт на државата и на односите меѓу националните и етничките заедници,
	7. задржување на стариот систем на вредности и
	8. системска корупција.

Она нешто што дава малку оптимизам е потпишувањето на договорот од Пржино на кој **треба да се гледа** како на **чин на последен обид за политичко отрезнување** на главните политички субјекти и **превземање на одговорноста** за наоѓање на системски решенија за промена на системот на владеење и управување, а **не за бесплодно политичко тактизирање** како обид за спас на сопствената кожа. Затоа што **после неисполнетите зацртани рокови** и обврски ни се закануваат несогледливи политички и економски последици по опстанокот на државата и слободите и правата на граѓаните.

 **ЗОШТО СЕКОГАШ СЕ ЗАНИМАВАМЕ СО ЛЕЧЕЊЕ НА ПОСЛЕДИЦИТЕ, А НЕ СО ЕЛИМИНАЦИЈА НА ПРИЧИНИТЕ ЗА ТИЕ ПОСЛЕДИЦИ????????**

**Проблемот е во партизираноста на државата – Карциномот наречен партија и неговата метастазираност во сите пори на општественото живеење.**

 **Департизација** - на државата и на автономните општествени сфери - науката, културата, образованието, здравството, спортот и другите општествени дејности.

 Департизацијата не подразбира заложба за стеснување или исклучување на улогата на политичките партии и на политичкиот плурализам како основно политичко и правно начело на демократската правна држава, **туку определба за елиминирање на** **парт(ит)ократијата** како форма на **де фацто власт** кога една или повеќе политички партии управуваат со политичките процеси, **наместо граѓаните и независните државни институции, и кога власта не е подредена на во законите изразената претпоставена волја на мнозинството туку на тесните партиски и лични интереси**.

 **Партократијата е по дефиниција негација на поимот на демократијата** како власт на народот, а со тоа и на правната држава како институција која е плод на општествен договор и го изразува и заштитува општиот интерес на сите граѓани. Партократијата подразбира и апсолутизирање на **мајоритарниот принцип** **на владеење,** според кој партијата што добила (релативно скромно!) мнозинство од гласачкото тело може да воспостави апсолутно владеење и да донесува какви сака закони и одлуки, без да се грижи за нивниот легитимитет.

 Тука доаѓаме до еден мошне сериозен проблем **обидот легитимноста да се изедначи со легалноста.**

 Ние мораме да го истргнеме поимот на легитимитететот од прегратката на неговото **сурово прагматично објаснување**: тој што победил на изборите (иако со скромно и релативно мнозинство од 20, 25 или 30% од гласачкото тело, а со уште помало учество на поддржувачи во вкупното население) **има претпоставен легитимитет** да усвојува закони и да донесува политички одлуки согласно партиската програма презентирана на гласачите.

* **легитимноста на правото не смее да зависи од легитимноста на политичката власт која е добиена со СКРОМНО И РЕЛАТИВНО МНОЗИНСТВО ОД ГЛАСАЧКОТО ТЕЛО СО ПОМОШ НА измамничка реторика и континуирана медиумска кампања**

 **Оттука и доаѓаат и** девијациите на политичкиот, правниот и економскиот систем. Тие ја претворија **предимензионираната држава во тоталитет** кој мора се повеќе да се потпира врз присилба и репресија, а нејзините институции и нивните функции во формална мимикрија на инструменти кои ги спроведуваат партиските налози.

 Како ке дојдете до слободни избори ако покрај државните институции функционираат **паралелни оперативни партиски тела** кои дневно ги одредуваат активностите на нивните приврзаници во самите институции, апстрахирајќи ја забраната за нивно партиско организирање (во армијата, полицијата и јавната администрација).

 Таквите деформации на уставниот систем **резултираат со потиснување на уставното начело на граѓански суверенитет** и **приоритет на човековите слободи и права** и отворање простор за дивеење на идеолошки, националистички и други колективни манипулации, оправдувани со ,,повисоки” интереси на народот, нацијата или државата, соседски закани итн., како и за системска корупција и симбиоза меѓу државата и организираниот криминал.

Дасе разбереме: **Правото на политичко организирање и здружување е изведено исклучиво од индивидуалната слобода на мислата, определувањето и изразувањето**, партијата не може да има цел спротивна на интересите на поединецот и неговите слободи и права.

 Поаѓајќи од **деривативната природа на правото на политичко организирање**, за него, а тоа значи **и за политичките партии важат нужните ограничувања на индивидуалната слобода, што Европската конвенција за човековите права** (во чл. 9- слобода на мислата, уверувањето и религијата) ги дефинира како “ограничувања пропишани со закон и нужни во демократското општество во интерес на јаваната безбедност, заштита на јавниот поредок, здравјето или моралот или за заштита на слободите и правата на другите.” И затоа мора под итно да се приспита **дали политичкиот и уставно - правниот статус** **на политичките партии** кај нас е сообразен со овие стандарди, посебно со барањето за јасни правни ограничувања “нужни во едно демократско општество”?

 Макар и површна анализа на правната регулатива и практиките на функционирање на политичките партии **покажува крајно загрижувачки состојби на кои е сведен политичкиот плурализам**, поради не само во однос на финансирањето, имотот и изборните кампањи, туку и во однос на реалниот дострел на уставното начело на недискриминација. Ова начело е преќутно дезавуирано со **општата толеранција на криминални облици на дискриминација на граѓаните** преку:

* партиски вработувања,
* постапки при доделување на субвенции,
* финансиска поддршка на селектирани единици локалната самоуправа,
* тендери што ги добиваат компании блиски до владејачките партии итн.

**З А К Л У Ч О К**

Периодот пред предвремените избори (април 2016) треба да се искористи за ослободување на државата, медиумите и администрацијата од канџите на партијата и расчистување на сомневањата за злоупотреба на власта. На тој начин ќе ги охрабриме граѓаните за семоќта и сеприсутноста на партијата и партиската елита

 Не може да се направи чекор кон департизација, **без демонополизација на парламентарните партии преку соодветни решенија во изборниот систем** *(отворени листи, намалување на бројот на изборните единици или една изборна листа, стриктна државна контрола над финансирањето на изборната кампања од независна институција, професионализација и независност на ДИК од партиите итн.).*

И слободата на информирање, како и статусот и финансирањето на медиумите треба да бидат уредени согласно финалната цел - унапредување на демократските односи, кое е зависно од слободата на мислата, отворениот дијалог за сите општествени прашања, слободен пристап до медиумите, толеранција и спречување на говорот на омраза, етичка и правна одговорност за манипулации и повреди на индивидуалните слободи и права што не може да се правдаат со интересите на демократското општество.

Барањата содржани во поглавјата 23 и 24 од програмата за пристапување кон ЕУ нужно ќе наметне и барање за пристапување кон промени на Уставот, ако не и подготовка на нов Устав. **Со тие промени треба да бидат опфатени во прв ред основните институции на државата во системот на поделба на власта.**

* Зајакнување на уставната позицијата на Претседателот на државата преку овластување да го распушта Собранието во случај на негово подолготрајно нефункционирање.
* пропишување на ограничување на повторување на мандатите на премиерот и ограничени компетенции на извршната власт
* По примерот на други држави (Словенија, Србија итн.) - посебно тело за контрола над трошењето на буџетот со Уставот, покрај фискалната клаузула за лимитот на задолжувања, би требало да се востанови посебен Буџетски (фискален) совет, составен од претставници на Владата, Собранието, и на научни институции.
* Нужна е и промена на Уставот со која ќе бидат поставени непречекорливи рестрикции за репресивните овластувања на органите на државната управа и ефикасна судска контрола над законитоста во нивното вршење.
* да се редефинира функцијата и составот на Судскиот совет, да се зајакне уставната позиција на Врховниот суд како највисока институција на правдата.
* проширувањето на надлежноста на Уставниот суд во однос на заштитата на човековите слободи и права,
* треба да се предвиди уставна основа за донесување посебен закон за со кој ќе биде уредена постапката пред судот.

РЕЗИМАТИВНО

Потребна е **демократска консолидација** - И покрај непрецизноста на тој поим, постои минимален консензус дека тој подразбира исполнување на повеќе услови:

* комплексна институционализација и владеење на правото,
* доследно почитување на начелото на поделба на власта,
* легитимност на законите и политичките одлуки,
* ограничување на сферата на државата и политичкото одлучување итн.
* модерирање на политичкиот конфликт според начелата на демократијата, дијалогот и толеранцијата и постигнувањето консензус меѓу клучните политички фактори; колку повисок степен на консензус- толку полесно е консолидирање на демократијата.

Постои исто така висок степен на согласност дека **преминот кон демократска правна држава** и **мултинационален интегрализам** треба да биде процес воден од елита, **при што најмалку под овој поим** се подразбира само партиска или политичка елита, **туку и интелектуалната елита и високо специјализирани кадри во демократските институции и во граѓанскиот сектор како движечка сила на општеството.**